Omnibus praesentes litteras inspecturis, Guillielmus Menerius, castellanus Stampensis, salutem in Domino. Notum facimus quod cum inter viros religiosos abbatem et conventum Sancti Benedicti Floriacensis, ex una parte, et Nicolaum de Gravella, militem, et ejus uxorem, ex altera, contentio verteretur super eo quod dictus Nicolaus et ejus uxor dicebant se habere et debere percipere singulis diebus duas somas ad asinos vel ad equos in nemoribus dictorum abbatis et conventus apud Plessiacum, quod pars adversa penitus denegabat, tandem, de bonorum virorum consilio, coram domino rege fuit in Guillielmum de Baines, militem, a partibus compromissum, qui Guillielmus quia non poterat commode interesse, nos rogavit ut in nos susciperemus arbitrium memoratum quod in nos suscepimus ad ejus petitionem, de partium consensu, dicto Nicholao et ejus uxore, fide praestita et dicto abbate pro se et conventu suo firmiter promittentibus se dictum nostrum super dicta contentione inviolabiliter observare, nos vero, facta diligenti inquisitione a testibus hinc inde productis, videlicet Radulpho Parvo, Christiano Godefridi, Roberto Bonnere, Hodario de Erovilla, Guillielmo Pesart, Roberto Moysant, Hodacro Moysant, Radulpho de Auton, et praenotato Nicholao de Gravella qui confessus est coram nobis quod Arnulphus, major de Plesseio, dixit ei pluries quod ipse vel avus suus nichil juris habebant percipiendi memoratas somas in nemoribus supradictis. Dictum nostrum protulimus in hunc modum quod dictus Nicholaus vel uxor ejus nullum jus habent percipiendi dictas somas in nemoribus supradictis. In cujus rei memoriam praesentes litteras fecimus ad petitionem partium sigilli nostri impressione communiri. Actum anno Domini M° CC° XXX° I°, mense aprili.